text: Ruten for omfartsvej er valgt 
  03 november 2015 kl. 23.30
  Den omdiskuterede omfartsvej ved Ribe er kommet tættere på - tirsdag blev linjeføringen nemlig valgt i Plan & Miljøudvalget.
  Der har været for. Og der har været imod. Men planerne om en omfartsvej ved Ribe fortsætter.
  Pengene til projektet er sat af, og tirsdag blev der så også vedtaget linjeføring i Plan & Miljøudvalget.
  - Til mødet er det enstemmigt blevet vedtaget at anbefale linjeføring A, forklarer John Snedker, formand for Plan & Miljøudvalget i Esbjerg kommune.
  Det er den trafiktunge rute 11, der går omkring Ribe, som omfartsvejen skal aflaste. To linjeføringer har været præsenteret - en A og en B - og politikerne i et ud af de to udvalg, hvor sagen skal diskuteres, anbefaler nu linjeføring A.
  Argumenterne imod vejen har blandt andet været, at det vil ødelægge den unikke natur i området.  
  - Ligesom naturstyrelsen peger på i VVM-undersøgelsen, så mener vi også i udvalget, at linjeføring A ikke vil skade naturen som helhed, siger John Snedker.  
  Løsning A er også valgt for stadig at have helhed mellem byens centrum og området ved Ribe Plantage/campingpladsen.  
  - Og så vil den interne trafik i Ribe også blive forbedret, mener John Snedker.
  Linjeføringen skal også diskuteres i Teknik & byggeudvalget, hvorefter forvaltningen udarbejder et høringssvar på baggrund af beslutningerne i de to udvalg. Det skal godkendes i økonomiudvalget og herefter sendes til transportministeren på Christiansborg.
  